CELEX: 62008TJ0102
Fellebbezés
Közszolgálat
Tisztviselők

1.
Tisztviselők – Értékelés – Szakmai előmeneteli jelentés – Igazolt távollétek
(Személyzeti szabályzat, 43. cikk)
2.
Tisztviselők – Kereset – Kártérítési kereset – A megtámadott jogellenes aktus megsemmisítése – Nem vagyoni kár megfelelő jóvátétele
(Személyzeti szabályzat, 91. cikk)
1.
Noha a tisztviselő igazolt távolléte miatt kerülhet hátrányba az értékelés során, a teljesítményre adott osztályzata megemelhető
oly módon, hogy figyelembe veszi azon feltételeket, amelyek között a tisztviselő feladatait ellátta, annak ellenére, hogy
távolléte miatt kevesebb tényleges munkaidő állt rendelkezésére. Ugyanakkor ennek a teljesítményre adott összesített eredmény
részeként történő figyelembevétele nem automatikus, mivel csupán az értékelő jelentés készítői számára fennálló lehetőségről
van szó, akiknek mérlegelniük kell e lehetőséget, ha a körülmények ezt indokolják.
Abban az esetben, ha az értékelőnek és az ellenjegyzőnek semmi oka figyelembe venni, hogy a tisztviselő igazolt távolléte
jelentős hatással lehetett az általa az értékelő jelentéssel lefedett időszakban nyújtott teljesítményre, nem róható nekik
fel, hogy e körülményt nem említették meg és nem is vették figyelembe az értékelő jelentés teljesítményre vonatkozó részében
szereplő megjegyzésekben.
(lásd a 29., 39. és 40. pontot)
Hivatkozás: az Elsőfokú Bíróság T‑277/03. sz., Vlachaki kontra Bizottság ügyben 2005. március 8‑án hozott ítéletének (EBHT‑KSZ 2005.,
I‑A‑57. o. és II‑243. o.) 83. pontja, és az ott hivatkozott ítélkezési gyakorlat.
2.
A tisztviselő által megtámadott közigazgatási aktus megsemmisítése önmagában megfelelő, és főszabály szerint – azaz az említett
aktusban szereplő, a felperes képességeire vonatkozó kifejezetten negatív, a felperesre nézve sértő bármiféle vélemény hiányában –
elégséges jóvátételét jelenti minden olyan nem vagyoni kárnak, amelyet a felperes a megtámadott aktus folytán elszenvedhetett.
(lásd a 47. pontot)
Hivatkozás: az Elsőfokú Bíróság T‑155/03., T‑157/03. és T‑331/03. sz., Cwik kontra Bizottság egyesített ügyekben 2005. december
13‑án hozott ítéletének (EBHT‑KSZ 2005., I‑A‑411. o. és II‑1865. o.) 205. pontja, és az ott hivatkozott ítélkezési gyakorlat.